পাবনা সংবাদদাতা: পাবনার ঈশ্বরদীর পদ্মা নদীর সাঁড়া বন্দর ও রায়টা ঘাট এলাকায় ডুবে থাকা বিশাল আকৃতির শত বছরের প্রাচীন দুটি জাহাজের সন্ধান পাওয়া গেছে। ঈশ্বরদীর আশরাফ আলী নদীর গভীর পানিতে মাছ ধরতে গিয়ে জাহাজ দুটি দেখতে পান। রোববার সকালে আশরাফ আলী ডুবুরি সাংবাদিকদের জানান, প্রায় এক মাস আগে নদীতে চিতল মাছের রেনু পোনা উৎপাদন ও মাছ ধরার সময় পাহাড়ের মতো দুটি স্তম্ভ দেখতে পান তিনি। এরপর প্রতিদিনই একা একা বিষয়টি নিয়ে চিন্তাভাবনা ও পরীক্ষা নীরিক্ষা করতে থাকেন। এক  পর্যায়ে তিনি নিশ্চিত হন যে, স্তম্ভ দুটি আসলে বড় আকারের জাহাজ। যেহেতু বৃটিশ আমলে সাঁড়া বন্দর থেকে ভারত বর্ষের মধ্যে জাহাজ চলাচল করত। তার ধারণা ওই সময়ে হয়তো জাহাজ দুটি ডুবে পানির নিচে বালু চাপা পড়ে আছে। আশরাফ আলী বলেন, সরকার উদ্যোগ নিয়ে আমাকে দায়িত্ব দিলে জাহাজ দুটি উদ্ধার করতে পারব।সাঁড়া ঘাটে বৃটিশ আমলে ডুবে যাওয়া জাহাজ দুটির সন্ধান সম্পর্কে ঈশ্বরদী উপজেলা নির্বাহী অফিসার মোহাম্মদ জাকির হোসেন ও ঈশ্বরদী থানার অফিসার ইনচার্জ (ওসি) কাজী হানিফুল ইসলামকেও বিষয়টি অবহিত করা হয়েছে বলে তিনি জানান। ঈশ্বরদী উপজেলা  নির্বাহী অফিসার মোহাম্মদ জাকির হোসেন এ বিষয়ে বলেন, প্রাথমিকভাবে বিষয়টি শুনে থাকলেও ইউপি নির্বাচনের কারণে তেমন খোঁজ নিতে পারিনি। নির্বাচন শেষ হলে নদীতে গিয়ে বিষয়টি ভালোভাবে পর্যবেক্ষণ করা হবে।